Toiset – minä
Toiset kulkee kesätiellä
 kesän kanssa telmii,
 minun kurjan poluillani
 kyynelvirrat helmii.

 Toiset tuntee elonriemun
 kesän hurmausta,
 minä tunnen orjan päivän
 mis on taivas musta

 Toiset päilyy päivän kanssa
 hyrskyääpi rinta,
 mulle kylvää myrkkyänsä
 aika katkerinta.

 Toiset uskoo kevään tuloon
 ei onni heille saita,
 minä kynnän orjan lailla
 ohdakkeiden maita.

 Muille nostaa elon sarka
 rauhan valkeoita,
 mulle kasvaa kyynel polku
 orjantappuroita.

 Toiset lepää riemullisna
 aatos ylös lentää,
 minun kurjan syömmelleni
 syksyn sumut entää.

Mikko U[otinen].

Lähde: Työmiehen Illanvietto 1906, n:o 14.

Mikko Uotinen
Runot
Työmiehen Illanvietto
1906